정조 19년
乙卯二月初二日辰時上詣景慕宮擧動入侍時行都承旨徐邁修行左承旨李晩秀行右承旨洪仁浩左副承旨任希存右副承旨李儒慶同副承旨李肇源假注書曺錫中徐俊輔記注官金良倜記事官吳泰曾以次隨駕上具遠遊冠絳紗袍乘輿出交泰門永淸門至明政門外降輿所降輿乘輦出弘化門由館峴至觀旂橋下輦少步乘輦進發至景慕宮大門外降輦乘輿入齋室少頃改具冕服就版位行再拜禮仍詣廟內奉審訖行省器省牲邁修曰今日親臨省器齋郞祝史擧冪告潔之際擧行不謹萬萬駭然所當重勘而本院請推之外無他可施之罰何以爲之乎上曰推考可也出擧條上曰當該祝史事過後拿處出榻敎上還御齋室命仁浩書傳敎曰俗習不但取便亦由於一或爲之仍成謬例大享時省牲省器以前百官之擅離班次親臨肄儀之有命百官之先爲退出成一應行之典事體不然此後遵舊爲之事言于政府上改具速遊冠絳紗袍詣幕次行親臨肄儀上曰侍衛豈可排列於大臣之前乎使之退立於班列之後可也上曰當該司鑰事過後令攸司科治出榻敎肄儀訖還御齋室命晩秀書傳敎曰臘月初六以後至于春享展拜爲八次通計經宿爲十有二日隨駕軍兵之當寒勞役未有甚於近日如當慶禮之時例有慰悅三軍之擧觀武才別試射於渠輩不若中旬之陞禁陞斗昨冬亦有飭敎而尙不爲之訓局軍兵中旬園幸還宮後一兩日卽爲設行其餘軍門中旬與別試射間從願當爲之令各該營都提擧採議軍情論理草記龍虎營所管令兵判草記事分付上曰有所懷外備堂一竝來待命書傳敎曰有各該營門都提擧草記之命御營都提調出疆今姑勉副左相爲都提擧上曰大臣備局堂上引見錫中承命出傳與領議政洪樂性左議政兪彦鎬右議政蔡濟恭刑曹判書洪檍左參贊洪秀輔行副司直李得臣吏曹判書尹蓍東禮曹判書李秉鼎行副司直李在學戶曹判書李時秀兵曹判書沈煥之行副司直李漢豐徐龍輔刑曹參判趙鎭寬副司直尹行恁偕入進伏訖上曰坐次狹窄諸宰中武將退去草記未及爲之整理堂上亦爲出去樂性曰連日勞動聖體若何上曰一樣而失音之症尙未快差矣樂性曰臣亦自十餘日前有失音之症此是近日例症矣上曰親享時本宮提調當差出參班卿則早歸善攝可也樂性曰聖上將事勞動之時臣何敢先歸私次乎上曰何可以筋力責卿必爲先歸也樂性曰國事之不得獻替臣實爲首而左右相則以此遞去臣則獨爲冒據私心萬萬惶悚矣上曰卿則八耋老相雖以前諫長風稜初不論及可見公議所在矣樂性曰雖以前諫長批答觀之廟堂事之不得出一言發一謀雖無言者之言臣何敢辭其責乎臣則決不可冒據矣上曰萬萬過矣拜相時敦諭已諭予意卿是一國福相予每以爲賁飾太平之本勿復控辭樂性曰今番浚賊之至妖至憯實是載籍以來所無之變情節彰露之後若不明施國法則非但王章之莫伸凶醜不逞之徒將無所懲畏亟允臺請使朝廷淸明人心底定臣之望也上曰予深居九重矯誣云云何以知其情狀而以今習俗較看權裕之疏則疏中所論似無怪矣而日前金領敦李判府轎前入侍亦已言之矣若曰妖賊則可也謂之劇逆則眞所謂割鷄焉用牛刀今番收燒職牒卽追奪也卽生前一律也法已伸矣有何可加之律乎樂性曰職牒收燒豈可謂之追奪乎且治劇逆不拘於常憲然後始可嚴國法矣上曰收孥之典卽先朝禁令丙申以後如聖國之凶逆亦不用此律法當行於常法之內法外施律是豈嚴國法之道乎且予見則有異於卿等今日急務莫先於以今之規變今之俗天下之惡莫過於逆此一字不可輕加於人矣旣謂之極律則有何層節之可論而極律之中亦不無十二字八字四字二字之異近世習俗若有一番事會則有誑怯劻勷者有隮陷搆捏者論人初不稱停擬律都無界限罪在竄配以上者便加以此一字人心因此益壞國法因此益輕今當大懲創大奮發之時欲爲億萬年悠久無疆之圖則莫如懸法象魏使一世之人曉然知此一字之至重至嚴一有不悛舊習者直施反坐之律然後國法可嚴人心可定此爲目下第一義夫水激之則可使過顙而予所謂激揚二字非謂震盪一世必欲新一代之耳目變十年之風習也協贊對揚卿等之責也左相書啓李判府上疏中數字命改非有一分寬恕而然也語各當然後法方嚴矣樂性曰殿下於此等處每用此律故亂賊不知懲畏而公車文字之命改句語亦由過中之擧矣上曰卿不能領會予言矣上曰日已晩卿必勞憊卿則先退樂性曰臣之情勢俄已伏達而未蒙體諒益增惶隘臣之兼帶太多僚相中多有無一兼帶至於壯營則卽扈衛大將例兼故臣不敢辭免而禁營則軍門重務實無許久兼管之望特許遞免千萬顒祝上曰古則大臣提擧以座次爲之故首揆例多兼帶所辭萬萬過矣樂性曰禮曹判書李秉鼎行步艱𤁧澁前導駿奔之際不無顚仆失儀之慮禮儀使之任合有變通之道今姑遞改何如上曰依爲之出擧條樂性先退上曰予之一心耿耿惟在民事而連値慶禮近久抛却朝參日兼行賓對而亦未從頌今日之特召卿等亦出月六次對一不闕行之意此處卽齋殿享事外不宜言及而事關世道朝象不得不言之俄者下敎領相聽瑩故予不能畢說目下第一義卽所謂以今之規變今之俗而其說有二加人以一字薄俗悖習也所謂極罪中十二字八字四字二字之斷案元惡大懟參謀同情自有輕重之殊首從之別王府之論極罪處尙有此許多層節況臺閣論人不問罪目之大小不拘律名之當否惟以極層一字隨處用之視若茶飯言之者雖曰容易當之者豈不冤悶予之此言非但爲被此名者發世道人心日漸詿誤日漸擾漾此論一發衆口同聲或有心知其過而恐歸緩討便以務極嚴峻爲主畢竟懲討二字看作例常眞箇極律眞箇大論反歸輕屑之科今日俗習果成何許貌樣如此不誠無恥救死不贍之人何可與偕底大道乎況此一字何等極罪而昨日被此名今日若無事往古來今寧有如許道理卿等向來亦未免出入於此一字矣予之斷斷苦心惟在於全保世臣矯正世道今此下敎之後若有復踵前習者當施反坐之律欲救擧一國胥溺之患則豈可惜一人之用法予意已牢定亦有商度于中者此非只與卿等一番酬酢而止者又非一朝一夕所可解惑者卿等退而轉相告戒俾無自干邦憲之人可也此亦出於欲竝生哉之意矣其二卽近日注措之本意也予於數十年來所秉執所用舍自有一副當規模有罪者黜之無累者用之不肖者退之能者進之而已卿等試思之何嘗有前後之異耶況予仰承先大王五十年建極之治一念繼述惟在於無偏無黨而今番處分蓋欲丕新觀瞻淬礪治規所以有多少擧措中批嘗所難愼而多行拔例之擢用此亦時措之義也人之見之者若以爲出奴入主或涉排比有意於曰名曰色云爾則此非但大非予之本意又或因此而覬覦分裂之患作焉則其爲世道之害當如何哉無論東西南北之人善者用之不善者斥之予何嘗有適莫於其問乎使一世曉惑之道亦在於卿等矣因此而又有一說近來風習迫隘日滋險巇日甚一有事端挾私逞憾地處之一或相逼言議之素或相近則攻之斥之竝歸一套有犯者雖無足惜混被者亦難自辨且所謂懲討之論輒曰國人皆曰可殺而近來搢紳疏亦皆出於誠心耶此亦痼弊之不可不革者矣頃年右相不過一重臣苟欲論勘一臺閣足矣擧朝之齊聲請討豈非劻勷中一端乎彦鎬曰今此下敎實出我聖上爲世道爲世臣之苦心大德臣等雖甚無似敢不隨處惕念以圖對揚萬一乎濟恭曰今此下敎光明嚴正至誠惻怛可以貫金石而孚豚魚不可以筵說而止明諭在廷恐不可已矣上曰予亦欲一番明諭而言語文字亦不足牖迷惟在卿等之善爲對揚卿等受知於予致位至此圖報之責專在於此矣丁酉以前之藉賣譸張庚子以後之欺瞞怨懟合而爲今日變怪其跡雖已彰著其情至爲姦祕實難一言打破矣彦鎬曰頃日敦諭中浮薄虛僞譖謟欺瞞四者各看猶爲大患對症之劑卽實之一字也君臣上下交相勉礪今日推一實心明日行一實政磨以時月自可丕變固非一朝一夕之所可矯正而自上益加留意區區之望也上曰卿言甚好矣上曰卿於七八年以來有事端久不出入朝著而予心則豈忘卿乎彦鎬曰聖恩罔極臣以何辭形容感祝之私乎臣本自迂暗近益衰癃尋常廟務實所昧然如此而何以爲大臣乎上曰簿書期會則有司存承佐對揚惟大臣責卿何過辭待大臣之言雖似如何而人或以卿爲足智多謀予則知其斷斷矣故重臣李潭首擬卿宮官而其後若而人次次爲之卿能記有否向筵略及此事一大臣以爲不可無文跡故有錄用其子之敎而故重臣彌綸之策人未必盡知其詳矣視其所以觀其所由用人之要也卿立朝三十年自兼說書至大官所秉執何嘗有出入耶予之知卿取卿卽此也卿於永垂百世錄事時先朝下敎亟稱其難矣上曰右相疏批果如何其時以政院傳敎本送之所以歷敍卿遭逢之所以然者果能形容得到耶氣字云云之說說弊易救弊難卿將何以對揚乎濟恭曰批旨累百言如三代詁訓寵褒之過中臣何敢當臣於近日處分有區區之見擧直措枉不可偏廢殿下政令擧直則有餘措枉則不足由此而人心無懲畏朝著不淸明枉者直之然後可以變今之習俗矣上曰規模大立防限至嚴兵不血刃一擧而定直旣擧則枉自措矣今人皆能文飾塗抹亦豈有大枉之可措乎凡事患生於太快大本旣正餘事宜略只使一世之人見今筵下敎信如金石惟日遷善可也事易毁而難成毁之一字尤豈非存戒處乎上曰尹得孚之見枳以中間怪事而予之今番特除非一時處分曾有言及於御製者矣上曰近日次對久不得爲之有何民事之可言者乎彦鎬曰凡在蠲惠之政靡不用極臣無所更達者而第目下急務在於賑政賑政之要在於抄飢此皆專係於守令之得其人矣上曰長吏得人則民事無虞何以則人人而皆能得其人乎濟恭曰軍無皆勇之將安能人人盡善臣近未見外邑民情而待罪平安兵使時不無聞見雖以懲貪言之專在於殘蔭冷武而大吏之無良者未見其被罪此乃朝廷之責朝廷卽萬化之原萬化之原所由發亦惟本於人主一心矣上曰卿言是矣彦鎬曰此忠淸監司李亨元狀啓也以爲道內牟還自來不敷應分之數實無分排之道各衙門留庫牟中特許從略加分列邑穀簿在處零星而沿郡尤爲尠少賑資還需塗抹無策斟酌民勢之緩急參互穀物之多寡裒益均排然後庶免絶巡之患無論還餉量宜移劃事竝請令廟堂稟旨分付爲辭矣牟還半留之法意甚重還上餉穀之移劃有弊有難輕許而道臣旣已審察民情之緩急斟酌穀簿之多寡有此登聞竝依狀請施行何如上曰右相之意何如濟恭曰道臣酌量民勢有此狀請牟還與還餉不可不依請許施而但還餉移劃之際必有許多弊端申飭道臣另加詳察俾有實效好矣上曰依爲之出擧條檍曰目下民事賑政最緊重而在前如此之時若以諸道所聞參以賑後狀辭則每有慨然者矣朝家論賞在於自備穀之多寡以此之故虛僞滋多要譽漸甚大抵以殘邑而動費千包之費若非反弄倉穀必是虛張飢口以圖僥倖者事之無據莫此爲甚今年段以實心賑飢以實蹟狀聞俾無如前猥雜之意另飭諸道道臣何如上曰依爲之出擧條時秀曰每當設賑之歲道臣守令專意於賑政致力於賑民故還政則未免有緩視之弊還穀精然後農糧種子皆出於此實爲嗣歲之先務方當分糶之節東作將始諸道還政另加精實俾無一毫泛忽之意更爲申飭似好故敢此仰達矣上曰依爲之出擧條上曰有司堂上皆兼整理之任故皆在除本仕中整理堂上外差下有司堂上一員而雖非領相有特敎則可以差出乎彦鎬曰領相在不遠之地臣何敢越例差下乎上曰往復後以草記差下可也濟恭曰臣於相職衰朽不稱之實固不暇論而中書故事先朝成典不可自臣而毁壞日前疏末略已附陳庶蒙體諒之聖恩矣上曰卿則以此自引或似無怪而相職重任也不可乍拜乍解實難曲副矣仍命退諸臣以次權退